Az EGT-Vegyesbizottság 22/94 határozata

(1994. október 28.)

az EGT-megállapodás XX. mellékletének (környezet) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló megállapodásra (a továbbiakban: a Megállapodás), amelyet az Európai Gazdasági Térségről szóló megállapodás kiigazításáról szóló jegyzőkönyv módosított, és különösen annak 98. cikkére,

mivel a megállapodás XX. mellékletét az EGT-megállapodás 47. jegyzőkönyvének és egyes mellékleteinek módosításáról szóló, 1994. március 21-i 7/94 EGT-vegyesbizottsági határozat [1] módosította;

mivel a közösségi ökocímkével kapcsolatban a költségek és díjak rögzítésére vonatkozó iránymutatások meghatározásáról szóló, 1993. május 13-i 93/326/EGK bizottsági határozatot [2] be kell építeni a megállapodásba;

mivel a géntechnológiával módosított növényeknek a környezetbe történő szándékos kibocsátására irányuló egyszerűsített eljárásokra vonatkozó kritériumoknak a 90/220/EGK tanácsi irányelv 6. cikke (5) bekezdésének értelmében történő meghatározásáról szóló, 1993. október 22-i 93/584/EGK bizottsági határozatot [3] be kell építeni a megállapodásba;

mivel a közösségi ökocímke odaítélése tárgyában hozott határozatról szóló értesítés egységes összefoglaló formanyomtatványáról szóló, 1993. december 21-i 94/10/EK bizottsági határozatot [4] be kell építeni a megállapodásba,

A KÖVETKEZŐKÉPPEN HATÁROZOTT:

1. cikk

A megállapodás XIX. melléklete a 2e. pontot (93/517/EGK bizottsági határozat) követően a következő új pontokkal egészül ki:

"2ea. 393 D 0326: A Bizottság 1993. május 13-i 93/326/EGK határozata a közösségi ökocímkével kapcsolatban a költségek és díjak rögzítésére vonatkozó iránymutatások meghatározásáról (HL L 129., 1993.5.27., 23. o.).

2eb. 394 D 0010: A Bizottság 1993. december 21-i 94/10/EGK határozata a közösségi ökocímke odaítélése tárgyában hozott határozatról szóló értesítés egységes összefoglaló formanyomtatványáról (HL L 7., 1994.1.11., 17. o.)."

2. cikk

A melléklet a 25b. pontot (92/146/EGK bizottsági határozat) követően a következő új ponttal egészül ki:

"25c. 393 D 0584: A Bizottság 1993. december 22-i 93/584/EGK határozata a géntechnológiával módosított növényeknek a környezetbe történő szándékos kibocsátására irányuló egyszerűsített eljárásokra vonatkozó kritériumoknak a 90/220/EGK tanácsi irányelv 6. cikke (5) bekezdésének értelmében történő meghatározásáról (HL L 279., 1993.11.12., 42. o.).

A határozat rendelkezéseit a megállapodás alkalmazásában az alábbi kiigazításokkal kell alkalmazni:

Ausztria, Finnország, Izland, Norvégia és Svédország hatályba lépteti azokat az intézkedéseket, amelyek szükségesek ahhoz, hogy 1995. január 1-jétől megfelelhessen ennek a határozatnak."

3. cikk

A 93/326/EGK bizottsági határozat, a 93/584/EGK bizottsági határozat és a 94/10/EK bizottsági határozat finn, izlandi, norvég és svéd nyelvű szövegei, melyek e határozat megfelelő nyelvi változatának mellékletét képezik, hitelesek.

4. cikk

Ez a határozat 1994. december 1-jén lép hatályba, amennyiben a Megállapodás 103. cikkének (1) bekezdése szerint előírt értesítéseket eljuttatták az EGT-Vegyesbizottsághoz.

5. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1994. október 28-án.

az EGT-Vegyesbizottság részéről

az elnök

H. Hafstein

[1] HL L 160., 1994.6.28., 1. o.

[2] HL L 129., 1993.5.27., 23. o.

[3] HL L 279., 1993.11.12., 42. o.

[4] HL L 7., 1994.1.11., 17. o.

--------------------------------------------------